Preporukama naslova u maloj izložbi želimo pokazati kako čovjek utječe na prirodu i priroda na čovjeka. Naučiti više o Zemlji i kako ju čuvati. Također, čitati o slabosti čovjeka kada se sam suočava sa prirodom, ali i kako ju sustavno sam čovjek može uništiti iz potrebe ili obijesti.

Neke knjige su iz našeg školskog fonda, a neke posuđene iz gradskih knjižnica u Garešnici i Daruvaru. Zahvaljujemo im na suradnji.

mjesec hRVATSKE KNJIGE

**PREPORUKE ZA NAJMLAĐE**

Slikovnice

Kestutis Kasparavičius na prvom mjestu- najbolji litavski pisac i ilustrator za djecu. Od nekoliko knjiga preporučamo **Podvodnu priču** - saznajte kako je hobotnica pomogla ostalim podvodnim bićima urediti more.

Robert Mlinarec- **Kako Mudrić čuva prirodu**, upute za najmlađe kako vratiti prirodi ono što uzimamo od nje.

Simpatične ilustracije u slikovnici **Kako Ana čuva prirodu** autora Simeona Marinkovića.

Klimatske promjene opisane kroz bajke pod nazivom **Bajke za bolje sutra**. Kroz pjesmu i priču čitamo o Kongresu poznatih likova iz bajki koji su se skupili raspraviti o klimatskim promjenama.

**10 načina kako očuvati svijet**- manje koristiti automobil, saditi drveće, razvrstavati otpad...

**Plesna haljina žutog maslačka**- poznata bajka naše spisateljice Sunčane Škrinjarić- kako možemo postati lijepi i korisni iako smo sasvim obični?

**Učimo poštivati prirodu-** slikovnica o darovima prirode – gospođa Sova poučava o recikliranju.

**PREPORUKE ZA DJECU**

**Čudesna šuma**, ekološka bajka Sunčane Škrinjarić. O slikaru koji zaspi ispod čarobnog hrasta te dobije sposobnost razumijevanja životinjskog govora.

Knjige **Bambi** (F. Salten) **i Miško** (V. Šarić)- lektirni naslovi koji nam približavaju svijet životinja i odnos čovjeka i životinja.

**Knjiga o džungli**, poznatog autora Rudyarda Kiplinga. Dječak Mowgli odrastao je u džungli sa životinjama, gdje se priroda poštuje.

Citat:

*„Dječak se znao penjati po stablima gotovo jednako dobro kao plivati, a plivao je gotovo jednako dobro kao što je trčao; zato ga je Baloo, Učitelj Zakona, poučavao i Zakonima Šume i Zakonima Vode. Učio ga je razlikovati trulu granu od zdrave; učio kako će pristojno razgovarati s divljim pčelama kad naiđe na njihovu košnicu pedeset stopa iznad zemlje; što treba reći Šišmišu Mangu ako ga usred dana uznemiri na grani, i kako upozoriti vodene zmije u jezeru prije nego skoči među njih. Nitko u Džungli ne voli da ga se uznemiruje, i svatko je spreman napasti nametljivca. Mowgli je, povrh toga, morao naučiti Lovački Zov Stranca; taj povik dužni su glasno ponavljati svi koji love izvan vlastitog lovišta sve dok ne čuju odgovor, a preveden glasi ovako: »Dopusti mi da ovdje lovim, jer sam gladan!« A odgovor glasi: »Lovi onda za jelo, ali ne i za zabavu.«“*

Knjiga **Robinson Crusou** autora Daniela Defoa **i** Martelov **Pijev život-** o brodolomcima. U Pijevom životu dječak „zapne“ na pučini na čamcu, s tigrom, nakon brodoloma. Pokazuju kako smo, kad smo sami i nemamo potrebno znanje, nemoćni pred prirodom.

Citat:

*„Satima sam nastojao odgonenutni navigacijske upute u priručniku za preživljavanje. Bilo je svakakvih jasnih objašnjenja kako preživjeti na moru, ali pisac priručnika je pretpostavio da bih morao znati osnove moreplovstva. (...) Što se tiče zemljopisne širine i dužine, moje je poznavanje mora bilo ograničeno isključivo na to što u moru živi, a ne i na to što morima plovi. Vjetrovi i struje ostali su mi tajna. Zvijezde mi ništa nisu značile. Nisam znao ime nijednog zviježđa. Moja se obitelj ravnala samo po jednoj zvijezdi, Suncu. Pojma nisam imao kako bi noćno nebo moglo poslužiti kao autokarta.“*

Malo i poezije: naši predivni pjesnici **Tin Ujević i Dragutin Cesarić** u melodičnim opisima doživljaja prirode.

Znanstvena fantastika, sada možda manje popularna među mladima, iz našeg fonda ima naslove Julesa Verna **– 20.000 milja pod morem ili Podzemni grad**. Otkrivanje nepoznatih dijelova naše planete i kakva su bića dočekala istraživače.

**Eko Eko** Hrvoja Hitreca i **Pisma iz Zelengrada** autorice Nevenke Videk, lektirni naslovi za nešto mlađe s temom čuvanja čistoće okoliša.

**Velebitske vilin staze**- roman o dječaku kojeg stric odvodi na Velebit, tamo sreće vile, patuljke i vilenjake. Knjiga **Zov divljine**, autor Jack London, i starijima poznati roman o životu na dalekom sjeveru, u nemoljivom aljaškom okolišu.

**Iznenada u dubini šume**, preporuka za tinejdžere. Veliki pisac Amos Oz piše o nestanku svih životinja iz sela i o dvoje djece koja ih odlaze potražiti.

Za istraživače jedna dosta starija, ali ne manje vrijedna knjiga**, 1000 ideja za prirodoslovca**. Neke od ideja su: istraživanje gnijezda, vođenje dnevnika stabla (bilježiti kakve životinje i kukci se nalaze na njemu s obzirom na godišnje doba, veličinu korijena, vrstu tla na kojem uspijeva...), zatim kako spasiti ozlijeđenu pticu itd. Prelistajte!

Anto Gardaš je u **Duhu u močvari** pisao o čudnovatim događajima u našem Kopačkom ritu, a o snalaženju u divljini i sukobu djece sa opasnim ljudima u romanu **Koliba u planini**.

**REFERENTNA ILI PRIRUČNA GRAĐA**

Od priručnika i enciklopedija prisutni su naslovi vezani za građu Zemlje: **Planet Zemlja**, **Zadivljujuće tajne prirode**, **Zemlja I.** (niz Velika enciklopedija za djecu u izdanju Večernjeg lista). Zatim, preporuka za djecu je i dječja enciklopedija **Ekologija** (Disneyev Predivan svijet znanja, u izdanju Večernjeg lista). **Upoznaj prirodne ljepote Hrvatske**- Zeleni vodič za djecu (R. Šimunić) otkriva kakva blaga kriju naši nacionalni parkovi. Također, preporučamo knjigu **e-istraživač Zemlje** gdje su čitatelju ponuđene ključne riječi za sigurno pretraživanje interneta. Nudimo i dokumentarni film Zemlja.

Posebno edukativan je priručnik **Promjene životinjskih staništa** (S. Parker):

*„Seoska gospodarstva preuzimaju vlast nad golemim prostranstvima prirode. Drveće se posječe, biljke preoru, a divlje životinje istjeraju. Poljoprivrednim usjevima potrebna je voda, koja se uzima iz jezera i rijeka. Usjevi se prskaju kemikalijama.*

*Kako raste broj ljudi na zemlji tako raste i količina stvari koje su im potrebne za život. Više ljudi znači više automobila, više kuća, više elektrana, više gradova, manje šumskog pokrova zbog krčenja šuma radi poljoprivrednih zemljišta...“*

**ODRASLI**

Za učitelje, ili roditelje ako se zateknu u holu, imamo također neke naslove. Knjiga **Živi svijet** poznatog Sir Davida Attenborougha, pisca i producenta poznatih BBC-ijevih serija i emisija „Naš planet“, „Plavi planet“, „Planet Zemlja I i II“.

Priručnici **Ljekovite i livadske biljke, Ekološki leksikon.**

**Knjiga Walden** filozofa Henrya Thoureaua o čovjeku koji se povlači iz grada živjeti u kolibi kraj jezera.

Zatim roman **Povijest pčela** Maje Lunde, zanimljivo ispričana priča iz tri kuta- povijesti, sadašnjosti i budućnosti o postupnom nestanku pčela.

**Putovanja Marka Pola** (J. Mann)- zanimljivosti tada otkrivenog istoka kao jedna preporuka putopisa. Pokazuje nam raznolikost prirode i običaja.

A jako kvalitetan i potresan je i roman **Cesta,** autora **Cormaca McCarthya** o apokaliptičnom svijetu gdje odumiru biljke i životinje zbog promjene klime te kako to utječe na jednu obitelj.

